Værnes kirke.  Foto: Dag Bertelsen 
**Stjørdal** (tidligere **Værnes**) er et sogn i Stjørdal kommune i Trøndelag. Stjørdal sogn grenser til Skatval sogn i nord, Hegra sogn i øst og Lånke sogn i sør. Stjørdal menighet i Den norske kirke tilhører Stjørdal prosti i Nidaros bispedømme. Værnes kirke, som ble bygget mellom 1080 og 1100, har vært hovedkirke i Stjørdalsdistriktet siden middelalderen. Den er fortsatt i bruk som sognekirke. Den andre kirken i sognet, Stjørdal kirke, ble vigslet i 2015.

Sognet omfatter Stjørdalshalsen og de nærmeste bygdelagene rundt. Stjørdalshalsen, ofte bare kalt Stjørdal, har vokst frem til et lite bysamfunn. Stjørdalshalsen ligger mellom Stjørdalselva og Gråelvas utløp i Stjørdalsfjorden, en arm av Trondheimsfjorden. Elvesletten er flat, og landskapet i resten av sognet er mest ås- og myrlendt opp til ca. 300 moh. På det meste rundt 6,5 km nord–sør, 12 km øst–vest, i alt et areal i overkant av 50 km². Stjørdal er det minste sognet i areal i Stjørdal kommune, men til gjengjeld det mest tettbygde og folkerike. Stjørdal sogn svarer grovt sett til delområdene Stjørdal og Stjørdalshalsen i Stjørdal kommune for statistiske formål. Den 1. januar 2019 hadde de to delområdene til sammen 14 404 innbyggere.

Værnes var hovedsogn i det daværende Stjørdal prestegjeld, som i 1849 ble delt, slik at Værnes ble hovedsogn i det nye Nedre Stjørdal prestegjeld. I tillegg bestod prestegjeldet av annekssognene Lånke og Skatval. Prestegjeldet tilhørte Søndre Innherred prosti frem til 1920, deretter Stjørdal prosti. Etter 2004 ble prestegjeldene avviklet innen Den norske kirke, og sognene ble direkte underlagt Stjørdal prosti.

Værnes gamle prestegård var i bruk som kontor og bolig for sognepresten frem til 1978.

Med formannskapslovene av 1837 ble det daværende Stjørdal prestegjeld opprettet som eget formannskapsdistrikt (herred). I 1849/1850 ble både prestegjeldet og herredet delt i Øvre og Nedre Stjørdal. I 1902 ble Nedre Stjørdal delt, så alle sognene ble opprettet som egne herreder. Sognet het på dette tidspunktet fortsatt Værnes. Herredet fikk navnet «Stjørdalen», etter ønske fra et flertall i sognestyret, til tross for departementets anbefaling om samsvar mellom herredsnavn og sognenavn. I 1917 ble herredsnavnet endret til ubestemt form, «Stjørdal», ved kongelig resolusjon. Herredsstyret protesterte mot endringen, men fikk ikke gehør. I 1962 ble Stjørdal, Skatval, Lånke og Hegra kommuner slått sammen til den nye Stjørdal kommune med administrasjon på Stjørdalshalsen.

Se også
-------

* Liste over ordførere i Stjørdal

Referanser
----------

1. ↑  Værnesbranden, Bjarne (1956). «Stjørdal». I Fiskaa, Haakon M. og Myckland, Haakon Falck. *Norges bebyggelse. Nordlige seksjon. Herredsbindet for Nord-Trøndelag. Søndre del*. Oslo: Norsk faglitteratur. s. 839–860. CS1-vedlikehold: Flere navn: redaktørliste (link)
2. ↑  Sætherskar, Johs. (red.) (1946). «Stjørdal herred». *Det norske næringsliv. Nord-Trøndelag fylkesleksikon*. Bergen: Det norske næringsliv forlag. s. 522–523.
3. ↑  Helland, Amund (1909). «Stjørdalen herred». *Norges land og folk. Bind 17: Topografisk-statistisk beskrivelse over Nordre Trondhjems amt. Del 2: Byerne og herrederne*. Kristiania: Aschehoug. s. 89–116.
4. ↑  «04317: Befolkning, etter grunnkrets, statistikkvariabel og år». Statistisk sentralbyrå. Besøkt 8. januar 2020.
5. ↑  «Prestegjeld og sogn i Nord-Trøndelag». Arkivverket. Besøkt 7. januar 2020.
6. ↑  «Prestegården». Stjørdal museum Værnes. Besøkt 7. januar 2020.
7. ↑  Berg, Kaare (1995). *Stjørdal. Fra strandsted til storsamfunn*. Historielagene i Stjørdalsbygdene. s. 57–64. ISBN 82-993759-0-8.
8. ↑  Juvkam, Dag (1999). *Historisk oversikt over endringer i kommune- og fylkesinndelingen* (PDF). Rapport 13/1999. Oslo: Statistisk sentralbyrå. s. 70–73. ISBN 978-82-537-4684-5.

Litteratur
----------

* Berg, Kaare (1995). *Stjørdal. Fra strandsted til storsamfunn*. Historielagene i Stjørdalsbygdene. ISBN 82-993759-0-8.
* Helland, Amund (1909). «Stjørdalen herred». *Norges land og folk. Bind 17: Topografisk-statistisk beskrivelse over Nordre Trondhjems amt. Del 2: Byerne og herrederne*. Kristiania: Aschehoug. s. 89–116.
* Rønningen, Johan Petter (red.) (1985). *Værnes kirke 900 år. Kirkebygg og menighetsliv i Stjørdal*. Stjørdal menighetsråd.
* Værnesbranden, Bjarne (1956). «Stjørdal». I Fiskaa, Haakon M. og Myckland, Haakon Falck. *Norges bebyggelse. Nordlige seksjon. Herredsbindet for Nord-Trøndelag. Søndre del*. Oslo: Norsk faglitteratur. s. 839–860. CS1-vedlikehold: Flere navn: redaktørliste (link)
* Flere forfattere (1950). *Stjørdalsboka. Gards- og slektshistorie. Band 2, del 1: Stjørdal herad*. Stjørdal.
* Flere forfattere (1950). *Stjørdalsboka. Gards- og slektshistorie. Band 2, del 2: Stjørdal herad*. Stjørdal.

|  |  |
| --- | --- |
| Oppslagsverk/autoritetsdata | Brønnøysundregistrene
 |